สกู๊ป :  ปรับโครงสร้าง สตช. ปฏิรูปตำรวจ
หลังจากที่ก่อนหน้านี้ คณะกรรมการปฏิรูปประเทศด้านกระบวนการยุติธรรม หรือ ตำรวจ มีแนวคิดที่จะปรับโครงสร้างคณะกรรมการที่ดูแลนโยบายสำนักงานตำรวจแห่งชาติ และข้าราชการตำรวจ การปฏิรูปตำรวจมีความคืบหน้ามากขึ้น เมื่อมีการพูดถึงการปรับเปลี่ยนโครงสร้างการทำงาน พร้อมกระจายงานที่ไม่จำเป็นไปให้กับหน่วยงานอื่นๆ 


แม้การปฏิรูปตำรวจตามที่รัฐธรรมนูญแห่งราชอาณาจักรไทยฉบับปัจจุบัน จะกำหนดให้เกิดการเปลี่ยนแปลงกับการทำงานของผู้พิทักษ์สันติราษฎร์ ภายใน 1 ปีนับตั้งแต่รัฐธรรมนูญประกาศใช้ ซึ่งหากนับระยะเวลาขณะนี้เหลือประมาณ 10 เดือน

               
แต่ทันทีที่รัฐบาลตั้งคณะกรรมการปฏิรูปประเทศด้านกระบวนการยุติธรรม หรือ ตำรวจ ที่มีพลเอกบุญสร้าง เนียมประดิษฐ์ เป็นประธาน ทำให้เส้นทางการปฏิรูปตำรวจเริ่มเห็นโครงร่างที่ชัดเจนมากขึ้น หลังได้นำผลการศึกษา ทั้งจากสภาปฏิรูปแห่งชาติ หรือ สปช. และสภาขับเคลื่อนการปฏิรูปประเทศ หรือ สปท. มาพิจารณา

              
เริ่มตั้งแต่โครงสร้างของคณะกรรมการกำหนดนโยบายสำนักงานตำรวจแห่งชาติ  เบื้องต้นคณะอนุกรรมการด้านบริหารบุคคล เห็นว่า คณะกรรมการนโยบายตำรวจแห่งชาติ หรือ ก.ต.ช. ซึ่งเดิมมีบุคคลที่ไม่ได้เกี่ยวข้องกับตำรวจเข้าทำหน้า จึงได้มีการปรับลดอำนาจในการแต่งตั้งผู้บัญชาการตำรวจแห่งชาติ พร้อมเพิ่มจำนวนคณะกรรมการจาก 8 คน เป็น 11 คน  โดยยังมีนายกรัฐมนตรีเป็นประธาน รองนายกรัฐมนตรีเป็นรองประธาน มีปลัดกระทรวงกลาโหม ปลัดกระทรวงมหาดไทย ปลัดกระทรวงยุติธรรม ผู้อำนวยการสำนักงบประมาณ ผู้บัญชาการตำรวจแห่งชาติ และมีผู้ทรงคุณวุฒิ ปลัดกระทรวงการคลัง เลขาธิการสภาพัฒนาการเศรษฐกิจและสังคมแห่งชาติ เลขาธิการสภาความมั่นคงแห่งชาติ จเรตำรวจ  รอง ผบ.ตร. และตัวแทนจากที่ประชุมอธิการบดีแห่งประเทศไทยอีก 2 คน เป็นกรรมการ

              
ขณะที่คณะกรรมการข้าราชการตำรวจ หรือ  ก.ตร. ได้เสนอให้เพิ่มกรรมการจากผู้ทรงคุณวุฒิ ซึ่งมาจากอดีตข้าราชการตำรวจ โดยการเลือกตั้งอีก 6 คน และให้ ก.ตร.มีอำนาจในการแต่งตั้ง ผู้บัญชาการตำรวจแห่งชาติ
 

นอกจากนี้แนวคิดการปรับโครงสร้างการทำงาน กับการจัดองค์กรตำรวจใหม่ ซึ่งมี 3 แนวทางที่เป็นไปได้ นั้นคือ การยกฐานะสำนักงานตำรวจแห่งชาติเป็นกระทรวง  ให้คงสถานะเทียบเท่ากรม ขึ้นตรงต่อนายกรัฐมนตรีเช่นเดิม และให้เป็นกรมสังกัดกระทรวง เช่น กระทรวงยุติธรรม รวมถึงการถ่ายโอนภารกิจตำรวจที่ไม่จำเป็นไปอยู่กับหน่วยงานที่มีหน้าที่รับผิดชอบโดยตรง
 

              
โดยแนวคิดทั้งหมด ถือเป็นแนวทางเบื้องต้นที่คณะอนุกรรมการด้านบริหารบุคคล กำลังรวบรวมประเด็นที่เป็นไปได้ จัดทำเป็นข้อสรุป ก่อนนำข้อเสนอสอบถามความเห็นของทุกภาคส่วนให้ช่วยกันคิด ร่วมกันทำ เพื่อได้ความคิดที่รอบด้าน เพื่อทำให้เกิดการเปลี่ยนแปลงการทำงานของตำรวจ ซึ่งเป็นต้นน้ำของกระบวนการยุติธรรม